STI ย้ายเทรด SET ปีนี้ โบรกประสานเสียง “ซื้อ” เคาะเป้าเฉียด 12 บ.
STI พร้อมสยายปีกโต! เตรียมย้ายเข้าตลาด SET ปีนี้ ตุนแบ็คล็อกแน่น 4 พันลบ. โบรกประสานเสียง “ซื้อ” วางเป้าสูง 11.82 บ.
7 มี.ค. 2565

นายสมเกียรติ ศิลวัฒนาวงศ์ ประธานเจ้าหน้าที่บริหาร บริษัท สโตนเฮ้นจ์ อินเตอร์ จำกัด (มหาชน) หรือ STI เปิดเผยว่า ในปี 2565 STI เตรียมก้าวสู่การเติบโตครั้งใหญ่ หลังที่ประชุมคณะกรรมการบริษัทฯ ประกาศแผนการย้ายหลักทรัพย์ STI จากตลาดหลักทรัพย์ เอ็ม เอ ไอ (mai) เข้าซื้อขายในตลาดหลักทรัพย์แห่งประเทศไทย (SET) เพื่อยกระดับองค์กรให้เป็นที่รู้จักในวงกว้างมากขึ้นจากนักลงทุนทั้งในและต่างประเทศ พร้อมประกาศจ่ายปันผลในรูปแบบหุ้นและเงินสด เพื่อตอบแทนผู้ถือหุ้น และย้ำแผนการเติบโตในปีนี้
ทั้งนี้นับเป็นก้าวสำเร็จอันรวดเร็ว นับตั้งแต่ STI เข้าจดทะเบียนในตลาดหลักทรัพย์ เอ็ม เอ ไอ (mai) ตั้งแต่ปลายปี 2561 ก็ได้ประกาศผลการดำเนินงานที่เติบโตทำสถิติสูงสุดใหม่อย่างต่อเนื่อง หรือมีรายได้รวมในปี 2561 อยู่ที่ 635.10 ล้านบาท และล่าสุดปี 2564 รายได้รวมอยู่ที่ 1,741.88 ล้านบาท ในเวลา 3 ปี เติบโตสูงกว่า 174% รวมทั้งในช่วงไตรมาส 2 ปี 2563 STI ได้ประกาศบันไดก้าวแรกเพื่อขยายการเติบโต เข้าลงทุนซื้อหุ้นของบริษัท เอเชี่ยน เอ็นจิเนียริ่ง คอนซัลแต้นส์ จำกัด หรือ AEC บริษัทที่ปรึกษาด้านวิศวกรรมชั้นนำ เพิ่มความแข็งแกร่งให้กลุ่มธุรกิจสู่โอกาสการเติบโตครั้งใหญ่
อย่างไรก็ดีมั่นใจว่า ปี 2565 STI พร้อมที่จะย้ายเข้า SET เสริมภาพลักษณ์ธุรกิจ และสร้างความเชื่อมั่นไปยังกลุ่มนักลงทุนสถาบัน รวมทั้งวางเป้าหมายการเติบโตของรายได้ปีนี้ คาดทะลุ 2,000 ล้านบาท จากงานในมือ (Backlog) อยู่ในระดับสูงถึง 4,000 ล้านบาท และยังอยู่ระหว่างประมูลงานใหม่ ที่มองว่าจะมีปริมาณงานที่เพิ่มขึ้นจากปี 2564 ที่ผ่านมาอย่างมีนัยสำคัญไปอีก 3-5 ปีจากนี้ ทั้งงานเมกะโปรเจกต์ภาครัฐและโครงการขนาดใหญ่ภาคเอกชน ตามทิศทางการฟื้นตัวของเศรษฐกิจและอุตสาหกรรมก่อสร้าง โดย STI วางกลยุทธ์ขยายความเชี่ยวชาญให้ครอบคลุมงานที่ปรึกษาควบคุมงานก่อสร้างในกลุ่มลูกค้าหลากหลายอุตสาหกรรมมากขึ้น เพิ่มโอกาสชิงเค้กก้อนใหญ่ด้วยความเชื่อมั่นจากลูกค้า ตลอดจนความเชี่ยวชาญและคุณภาพงานคือหัวใจสำคัญ
ด้านบทวิเคราะห์ บล.ดีบีเอส วิเคอร์ส (ประเทศไทย) ระบุว่า กำไรในไตรมาส 4/2564 อยู่ที่ 39.10 ล้านบาท ใกล้เคียงกับที่ทางฝ่ายวิจัยคาดไว้ที่ 40.90 ล้านบาท เพิ่มขึ้น 6.30% เมื่อเทียบจากปีก่อนหน้า และเพิ่มขึ้น 14.10% เมื่อเทียบจากไตรมาสก่อนหน้า ฟื้นตัวหลังโควิด อัตรากำไรขั้นต้นไตรมาส 4/2564 อยู่ที่ 31.40% สูงกว่าที่ทางฝ่ายวิจัยคาดไว้ที่ 29.70% จากสถานการณ์โควิดทีดีขึ้นและมีการลดค่าใช้จ่ายลง โดยปี 2565 บริษัทฯ ตั้งเป้ารายได้ 2,000 ล้านบาท เจาะตลาดธุรกิจเมกะเทรนด์โรงพยาบาล อาคาร คลังสินค้าและงานรัฐ จ่ายหุ้นปันผล 0.8 หุ้นเดิมต่อ 1 หุ้นใหม่และเงินปันผล 0.0694 บาท เพิ่มสภาพคล่องในการซื้อ-ขายหุ้นและเตรียมย้ายเข้า SET ปรับกำไรปี 2565 และ 2566 ขึ้น 3.30% และ 8.20% จากการลดค่าใช้จ่าย
ทั้งนี้คงคำแนะนำ “ซื้อ” ใช้ราคาพื้นฐานปี 2565 ที่ 11.82 จากเดิม 10 บาท โดยอ้างอิงกับ P/E ที่ 17 เป็นระดับ PE ที่ไม่สูง เมื่อเทียบกับการเติบโตของรายได้และกำไรสุทธิในช่วง 5 ปีที่ผ่านมาที่โตเฉลี่ย CAGR ที่ 36.8% และ 25% ตามลำดับ และหากเทียบกับกลุ่มรับเหมาธุรกิจที่ใกล้เคียงกันบริษัทยังมีการเติบโตของรายได้และกำไรดีกว่า แต่ระดับ PE ต่ำกว่า นอกจากนี้บริษัทฯ ยังมีโอกาสที่จะได้รับประโยชน์จากการลงทุนที่ทยอยฟื้นตัวในช่วงต่อจากนี้และฐานในปี 2564 ต่ำ มีโอกาสฟื้นตัวหลังจบโควิด 19
ส่วนบทวิเคราะห์ บล.แลนด์ แอนด์ เฮ้าส์ ระบุว่า กำไรไตรมาส 4/2564 เพิ่มขึ้น 26% เมื่อเทียบกับไตรมาสก่อนหน้า และ เพิ่มขึ้น 7.50% เมื่อเทียบจากปีก่อนหน้า ฟื้นตัวชัดเจนหลังงานก่อสร้างกลับมาสู่สภาวะปกติแล้ว ด้าน Backlog ในมือสูงราว 4 พันล้านบาท และงานก่อสร้างกลับมาสู่ปกติหนุนตั้งเป้ารายได้ปีนี้ 2 พันล้านบาท เพิ่มขึ้น 15% เมื่อเทียบจากปีก่อนหน้า คาดกำไรสุทธิปีนี้จะอยู่ที่ 170 ล้านบาท เพิ่มขึ้น 18% จากปีก่อน ราคาเป้าหมายก่อน XD อยู่ที่ 11.70 บาท Upside 18.2% ยืนยัน คำแนะนำ “ซื้อ” โดยเทียบเท่าราคาเป้าหมายก่อน XD ที่ 11.70 บาท